2. ปัจจัยความเสี่ยง

2.1 ปัจจัยความเสี่ยงโดยทั่วไปในอุตสาหกรรม

(1) ความเสี่ยงจากการใช้บังคับแผนแม่บทกิจการโทรคมนาคม ฉบับที่ 2 พ.ศ. 2551-2553

ตามที่คณะกรรมการกิจการโทรคมนาคมแห่งชาติ (“กทช.”) ได้ออกประกาศแผนแม่บท
กิจการโทรคมนาคม ฉบับที่ 2 (พ.ศ. 2551 – 2553) ซึ่งได้ประกาศลงในราชกิจจานุเบกษา เล่ม
125 ตอนพิเศษ 65 ง ลงวันที่ 1 เมษายน 2551 พบว่าในปี 2551 ถึง 2553
กทช.จะมุ่งเน้นและให้ความสำคัญในเรื่องของการส่งเสริมให้กิจการโทรคมนาคมไทยเข้มแข็งขึ้น
โดยเปิดให้ มีการแข่งขันเสรีอย่างเป็นธรรมให้ประชาชนมีส่วนร่วมมากขึ้น บนพื้นฐานที่เท่าเทียมกัน
มีบริการโดยทั่วถึง รองรับการหลอมรวมเทคโนโลยีให้ก้าวสู่มาตรฐานระดับสากลอย่างยั่งยืน
ภายใต้ปรัชญาเศรษฐกิจพอเพียงเพื่อประโยชน์สุขของประเทศชาติและประชาชนโดยรวม
โดยตั้งอยู่บนพื้นฐานหลักที่สำคัญ คือ การกำกับการดูแลการประกอบกิจการโทรคมนาคมที่จำเป็น
มุ่งเน้นการบังคับใช้กฎ กติกา ที่ก่อให้เกิดการแข่งขันโดยเสรีอย่างเป็นธรรมและเท่าเทียมกัน
รวมถึงยึดมั่นและต้องคำนึงถึงผลประโยชน์ของประชาชนโดยส่วนรวมเป็นหลัก อย่างไรก็ตาม
การออกหลักเกณฑ์ กฎ กติกา ที่จำเป็นให้ครบถ้วน ไม่ว่าจะเป็นหลักเกณฑ์สิทธิแห่งทาง (Right of
Way), การกำหนดโครงสร้างราคา (Price Regulation)
ที่เน้นการกำกับดูแลให้เป็นไปตามกฎเกณฑ์ที่ประกาศใช้แล้ว (Enforcement)
รวมถึงการจัดให้มีบริการโทรคมนาคมพื้นฐาน โดยทั่วถึงและการออกหลักเกณฑ์ กฎ
กติกาให้ทันต่อการเปลี่ยนแปลงของเทคโนโลยีต่างๆ เช่น โทรศัพท์เคลื่อนที่ 3G, WiMAX
(บริการเน็ตไร้สายครอบคลุมพื้นที่ระยะไกลหลายกิโลเมตร ทดแทนสายเคเบิลและข่ายสายทองแดง)
อย่างไรก็ตาม กทช. ยังขาดความชัดเจนในเรื่องของหน่วยงานดูแลผู้รับผิดชอบ บุคลากร เครื่องมือ
กระบวนการเพื่อให้การกำกับดูแลเป็นไป อย่างมีประสิทธิภาพและบังคับใช้ได้อย่างเป็นรูปธรรม
นอกจากนี้ผลจากการพิจารณาทบทวน แก้ไข และปรับปรุงนโยบายและหลักเกณฑ์ต่างๆ ของกทช.
ที่ออกไปแล้วและที่กำลังจะออกให้มีความสอดคล้องกับทางปฏิบัติและกฎหมายใหม่ที่จะประกาศใช้
ซึ่งอาจ มีกฎเกณฑ์บางอย่าง ที่ส่งผลกระทบต่อทิศทางการดำเนินธุรกิจของไอเน็ตได้
ไอเน็ตจึงมอบหมายให้กลุ่มงานกฎหมายติดตามสถานการณ์อย่างใกล้ชิดและประสานงานกับหน่วยงานราชการเพื่อสามารถดำเนินธุรกิจให้สอดคล้องกับข้อบังคับใหม่ที่จะออกมาบังคับใช้มากที่สุดและสามารถเปลี่ยนแปลงแก้ไขได้
ทันท่วงที

(2) ความเสี่ยงจากผู้ถือหุ้นรายใหญ่ที่มีความขัดแย้งทางผลประโยชน์
ในการดำเนินธุรกิจที่แข่งขันกันเอง

นอกเหนือจากสำนักงานพัฒนาวิทยาศาสตร์และเทคโนโลยีแห่งชาติ (สวทช.) ซึ่งเป็น
ผู้ถือหุ้นรายใหญ่ (17%) แล้ว ยังมีผู้ถือหุ้นรายใหญ่ คือบริษัท กสท โทรคมนาคม จำกัด (มหาชน)
(“กสท.”) และบริษัท ทีโอที จำกัด (มหาชน) (“ทีโอที”)
ซึ่งทั้งสองหน่วยงานถือหุ้นบริษัทในสัดส่วนร้อยละ 16 ของทุนจดทะเบียนและเรียกชำระแล้ว
กสท.และทีโอทีได้ส่งตัวแทนในฐานะผู้ถือหุ้นรายใหญ่เข้าดำรงตำแหน่งกรรมการบริษัท
และเป็นผู้มีอำนาจลงนามผูกพันจำนวนสองท่าน ทั้งนี้ไอเน็ต
มีนโยบายตามหลักการกำกับดูแลกิจการที่ดีอย่างเคร่งครัดโดยการกำหนดบทบาท
หน้าที่และความรับผิดชอบของคณะกรรมการบริษัทอย่างชัดเจน เช่น การจัดทำจรรยาบรรณธุรกิจ
(Code of Conduct) เป็นลายลักษณ์อักษรเกี่ยวกับการรักษาความลับและข้อมูลภายในไอเน็ต
การจัดทำหนังสือรับรองความเป็นกลาง
เพื่อรับรองการปฏิบัติหน้าที่ตามที่ได้รับมอบหมายของกรรมการและหากกรรมการมีส่วนได้เสียไม่ว่าทางตรงหรือทางอ้อมต่อผลการพิจารณานั้น
จะงดการมีส่วนร่วมในการพิจารณาและออกเสียงทางใดทางหนึ่งในเรื่องนั้นๆ

ปัจจุบันทั้งกสท.และทีโอที ได้เปิดให้บริการอินเทอร์เน็ตเชิงพาณิชย์เช่นเดียวกัน
ทั้งสองหน่วยงานมีความได้เปรียบในการแข่งขันเนื่องจากมีเครือข่ายเป็นของตนเอง
อย่างไรก็ตามไอเน็ตได้จัดให้มีมาตรการรองรับเพื่อลดความเสี่ยงในการดำเนินธุรกิจที่แข่งขันกันเอง
โดยการร่วมมือในฐานะพันธมิตรทางธุรกิจกับผู้ถือหุ้นรายใหญ่ในลักษณะการให้บริการลูกค้าร่วมกัน
เพื่อใช้ทรัพยากรที่แต่ละฝ่ายมีให้เกิดประโยชน์สูงสุด
สามารถขยายฐานลูกค้าและเพิ่มส่วนแบ่งทางการตลาดของคู่แข่งขันในธุรกิจให้บริการอินเทอร์เน็ตได้

2.2 ปัจจัยความเสี่ยงเนื่องจากการดำเนินธุรกิจของบริษัท

(1) ความเสี่ยงด้านการแข่งขันในการประกอบธุรกิจ

ไอเน็ตคาดว่าในปี 2553 การแข่งขันของธุรกิจการให้บริการอินเทอร์เน็ตจะยังคงสูงขึ้นเรื่อยๆ
จากการเปิดเสรีกิจการโทรคมนาคมของกทช. ตั้งแต่ปี 2548
ไอเน็ตมั่นใจว่าบริษัทมีความพร้อมสำหรับการแข่งขันด้วยข้อได้เปรียบในการให้บริการแบบครบวงจร
ประสบการณ์ในการดำเนินธุรกิจอินเทอร์เน็ตและการกำหนดนโยบายหลักของบริษัทที่ให้ความสำคัญกับคุณภาพของบริการ
เพื่อความพอใจสูงสุดของลูกค้ามากกว่าแข่งขันด้านราคา ทั้งนี้ ไอเน็ตมีการพัฒนาและ
ปรับปรุงสินค้าและบริการอย่างต่อเนื่อง
โดยการเพิ่มขนาดวงจรสื่อสัญญาณความเร็วสูงทั้งในและระหว่างประเทศให้เพียงพอและสอดคล้องกับปริมาณผู้ใช้บริการที่เพิ่มขึ้น
มีการพัฒนาเทคโนโลยีเครือข่ายเพื่อให้บริการได้ครอบคลุมทั่วทั้งประเทศ
การรับรองมาตรฐานระบบงานคุณภาพ ISO 9001 : 2008 ด้านการให้บริการสำหรับลูกค้านิติบุคคล
(Corporate Services) ประเภทที่มีการเชื่อมต่อตลอดเวลา และบริการศูนย์จัดเก็บข้อมูล
(INET Data Center) รวมทั้งการนำระบบความมั่นคงปลอดภัยสารสนเทศ (Information
Security Management System : ISMS) มาใช้ภายในองค์กร
ครอบคลุมในส่วนของการให้บริการ ศูนย์บริการข้อมูลอินเทอร์เน็ต (Internet Data- Center :
IDC) การให้บริการกลุ่มลูกค้าองค์กร (Corporate Node) และการให้บริการกลุ่มลูกค้า
เมโทรแลนด์ (MetroLAN)
เพื่อสร้างความมั่นใจว่าบริการของไอเน็ตมีคุณภาพตามมาตราฐานระดับสากล

การเพิ่มศักยภาพในการแข่งขันโดยได้มุ่งเน้นไปที่การพัฒนาบริการตามความต้องการของลูกค้าเป็นหลัก
(Customer-Centric)
ทำให้สามารถตอบสนองการใช้เทคโนโลยีไอซีทีอย่างเหมาะสมกับกลุ่มอุตสาหกรรมต่างๆ
เพื่อขยายฐานลูกค้าไปยังกลุ่มลูกค้าใหม่ๆ
ใช้กลยุทธ์ทางด้านการตลาดและวางแผนการขายเชิงรุกในการกระตุ้นยอดขาย
โดยแบ่งลักษณะการประกอบธุรกิจการ ให้บริการออกเป็น 3 ประเภท คือ การให้บริการ
Internet Access การให้บริการ Business Solutions และการให้บริการ INET Data
Center นอกจากนั้น
ไอเน็ตได้ให้ความสำคัญกับการให้บริการเป็นที่ปรึกษาด้านการนำเทคโนโลยีสารสนเทศเข้ามาประยุกต์ใช้ในบริษัทหรือหน่วยงานต่างๆ
(Network System Integration : NSI) ซึ่งการบริการจะครอบคลุมตั้งแต่การศึกษาระบบ
(System Analysis), Infrastructure, Hardware (H/W), Software (S/W)
ตลอดจนการเป็นที่ปรึกษาในการพัฒนาโครงการทั้งหมด หรือเพียงบางส่วน
โดยที่ไอเน็ตได้รับอนุมัติการจดทะเบียนจาก ศูนย์ข้อมูลที่ปรึกษาไทย เลขทะเบียนที่ปรึกษา 1636
ประเภท A เมื่อวันที่ 18 มีนาคม 2552 และจะสิ้นสุดเมื่อวันที่ 18 มีนาคม 2554

(2) การเปลี่ยนแปลงของเทคโนโลยี

การใช้งานอินเทอร์เน็ตได้กลายเป็นส่วนหนึ่งของชีวิตประจำวันและมีอัตราการใช้งานที่สูงเพิ่มขึ้นต่อไปในอนาคต
ประกอบกับการเปลี่ยนแปลงและการพัฒนาของธุรกิจการสื่อสารและ
โทรคมนาคมรวมทั้งเทคโนโลยีสารสนเทศอย่างต่อเนื่อง โดยเฉพาะอย่างยิ่งด้านความเร็ว
ในการเชื่อมต่อการบริการอินเทอร์เน็ตความเร็วสูงกลายเป็นการเชื่อมต่อที่ได้รับความนิยม
เพิ่มมากขึ้น มีผลทำให้ตลาดมีการเติบโตและมีการแข่งขันสูง ประกอบกับราคาในการให้บริการ
มีแนวโน้มต่ำลงเรื่อยๆ นอกจากนี้เทคโนโลยีใหม่ในการเชื่อมต่อประเภทอื่นๆ อาทิ
การเชื่อมต่อผ่านคลื่นสัญญาณความถี่ WiMAX (Worldwide Interoperability for
Microwave Access) เทคโนโลยี WiBro (Wireless Broadband)
และการเชื่อมต่อด้วยอุปกรณ์มาตรฐานโทรศัพท์เคลื่อนที่ยุคที่ 3 (Third Generation Mobile
Network – 3G) เป็นต้น ยังมีการพัฒนาปรับปรุงต่อเนื่อง ดังนั้น
ไอเน็ตจึงต้องพัฒนาผลิตภัณฑ์ให้สามารถรองรับกับเทคโนโลยีที่เปลี่ยนแปลงอย่างสม่ำเสมอ
โดยมีการแต่งตั้งคณะกรรมการประสานงานด้านเทคโนโลยีสารสนเทศ (IT Coordinating
Committee) ทำหน้าที่รายงานความก้าวหน้าและปัญหาทางเทคโนโลยีอย่างสม่ำเสมอ
รวมทั้งแลกเปลี่ยนความคิดเห็นทางด้านเทคโนโลยี เพื่อก่อให้เกิดประโยชน์
และสนับสนุนธุรกิจขององค์กร

2.3 ปัจจัยความเสี่ยงจากโครงการที่ยากต่อการควบคุมเวลา

จากการลงทุนในโครงการที่ยากต่อการควบคุมเวลาและต้องพึ่งพาความชำนาญจากบุคคลภายนอก
ส่งผลให้ไอเน็ตตระหนักถึงจุดอ่อนจุดแข็ง รวมทั้งแนวทางแก้ไข เพื่อให้
เกิดประโยชน์สูงสุดแก่ไอเน็ตและป้องกันไม่ให้เกิดเหตุการณ์ในลักษณะนี้อีก ไอเน็ตจึงได้ศึกษา
หาแนวทางการแก้ปัญหาดังกล่าว โดยหากมีโครงการที่บริษัทสนใจจะทำธุรกิจ
ไอเน็ตจะกำหนดให้ใช้หลักเกณฑ์การตรวจสอบโครงการ, หลักเกณฑ์การคัดเลือกพันธมิตร
และเกณฑ์การบริหารสัญญา มาควบคุมเพื่อลดและจัดการกับความเสี่ยง
ก่อนการลงทุนในโครงการใดๆ เพื่อนำเสนอต่อ คณะกรรมการบริษัทเพื่อพิจารณาอนุมัติ
ไอเน็ตจะมุ่งเน้นในธุรกิจที่บริษัทมีความชำนาญมากที่สุด โดยเฉพาะการให้บริการบนเครือข่าย
Internet Protocol (IP)